Košyna

Košyna ( Kóšyna,  Großkoschen) je měšćanski dźěl Złeho Komorowa w braniborskim dźělu Hornjeje Łužicy. Ma něhdźe 1500 wobydlerjow. Do Košyny słuša tež wjesny dźěl Košynka.

 Geografija 
Košyna leži pod Košynskej horu (176,4 m) w juhowuchodnym dźělu Złeho Komorowa blisko saksko-braniborskeje hranicy. Wona leži při Čornym Halštrowje mjez Lejnjanskim a Złokomorowskim jězorom.

 Stawizny 
Košyna załoži so jako serbski nawsowc pod Košynskej horu a naspomni so prěni raz pisomnje w lěće 1408 w danjowym lisće.

W běhu industrializacije srjedźneje Łužicy přez natwar brunicoweje industrije kónc 19. lětstotka a z tym zwjazanym přićahom němskorěčnych dźěłaćerjow z druhich kónčin zhubi so serbšćina w dotal hišće poměrnje serbskej holanskej wjesce spěšnje. Posledni rěčnicy Košynskeje warianty Złokomorowskeje narěče buchu w 1960tych lětach wot rěčespytnikow přepytowani.

Hač do zagmejnowanja dnja 31. decembra 2001 tworješe Košyna samostatnu gmejnu.

 Wobydlerstwo 
Po Mukowej Statistice Łužiskich Serbow měješe Košyna w lěće 1884/85 cyłkownje 441 wobydlerjow, z kotrychž rěčeše 440 serbsce. Arnošt Černik zwěsći w lěće 1954 serbskorěčny podźěl wobydlerstwa wot jenož hišće 8,1 %, mjez nimi žadyn jenički serbskorěčny młodostny.

 Wobrazy 

 Wotkaz 

Kategorija:Zły Komorow
Kategorija:Sydlišćo we wokrjesu Hornje Błóta-Łužica
Kategorija:Sydlišćo w Hornjej Łužicy
Kategorija:Cyrkwinska wjes
Kategorija:Prěnje naspomnjenje 1408
Kategorija:Sydlišćo w serbskim sydlenskim rumje